Frank Aaen (EL), 2014-03-14:
Da vores ordfører, fru Johanne Schmidt-Nielsen, ikke kan være til stede i dag, så skal jeg på hendes og Enhedslistens vegne sige følgende: Vi vil faktisk takke Dansk Folkeparti for at fremsætte det her forslag. Det gælder ikke indholdet af forslaget, for vi synes, at forslaget er helt ude i hampen, men når vi siger tak, er det, fordi det sætter spørgsmålet om mennesker på tålt ophold på dagsordenen.
For det er faktisk rigtig godt at få diskuteret her i Folketingssalen, at der er en gruppe mennesker, der er i Danmark, som er i et retligt limbo, og som slet ikke er omfattet af retssikkerhedsmæssige rammer, som ellers er gældende for folk i Danmark.
Men om selve beslutningsforslaget vil vi slå fast, at vi ikke kan støtte det, at vi ikke kan støtte, at mennesker, der er anbragt her i landet på tålt ophold, skal udsættes for yderligere chikane og kontrol.
Det er nok værd at kigge på, hvad det er for nogle mennesker, der sidder på tålt ophold.
Ifølge Justitsministeriets seneste opgørelse til Integrationsudvalget drejer det sig i udgangen af 2013 om 66 personer.
52 af dem havde pligt til at opholde sig i Center Sandholm og melde sig hos politiet samme sted med korte intervaller.
Det fremgår i øvrigt af opgørelsen, at antallet af mennesker på tålt ophold er stigende – altså mennesker, som på den måde er sat uden for de almindelige retssikkerhedsmæssige regler, der gælder i Danmark.
For de af dem, der er dømt for noget kriminelt, gælder det, at de har udstået deres fængselsstraf forud, mange af dem for flere år siden.
En stor gruppe af de 66 mennesker, der har fået tålt ophold, viser sig at være psykisk syge, som har mere brug for behandling og støtte end for melde- og opholdspligt eller for eksklusion af samfundet.
Så er der skæbner som den unge afghaner Husain Yagubi, som man kunne læse om i en artikel i dagbladet Information september 2012.
Efter drabene skød Husain Yagubi på 300 meters afstand efter kommandanten uden at ramme.
Resultatet var, at Flygtningenævnet besluttede, at han ikke kunne få asyl, fordi han uden at være dømt for noget havde tilstået en forbrydelse, der efter dansk ret kunne medføre udvisning.
Men Husain Yagubi kunne ikke udvises, for den kommandant, han havde skudt efter, ville slå ham ihjel i Afghanistan.
Derfor havnede han på tålt ophold i Sandholm med daglig mødepligt, uden ret til at tage arbejde, uden ret til at gå på det VUC-kursus, som han meget gerne ville uddannes på, uden ret til at overnatte så meget som en eneste weekend på sin danske kæreste.
Husain Yagubi var teenager, da han kom til Danmark, og blev stillet i udsigt, at han i princippet kunne tilbringe resten af livet på tålt ophold under de betingelser.
Nu vil Dansk Folkeparti give mennesker som Husain Yagubi en elektronisk fodlænke på.
Altså, det vil hverken hjælpe disse mennesker eller på nogen måde gavne det danske samfund.
I stedet burde regeringen indlede forhandlinger med et flertal i Folketinget om, hvordan vi kan nedtrappe og mindske brugen af tålt ophold, så de psykisk syge kan få ordentlig behandling og de tidligere straffede, der har tilbragt uforholdsmæssig lang tid på tålt ophold, efter de har udstået deres straf, og som slet ikke har udsigt til at kunne udsendes, kan få ophævet deres udvisningsdom, som det jo for resten for nylig skete for iraneren Elias Kakavandi, så de kan komme i gang med resten af deres liv.
Det er der perspektiv i, det er der fornuft i.
Enhedslisten kan som sagt ikke støtte beslutningsforslaget fra Dansk Folkeparti.